**Legyesbénye Község Önkormányzata Képviselő-testületének 5/2023. (II. 15.) önkormányzati rendelete**

**a köztemető használatának rendjéről**

Legyesbénye Község Önkormányzatának Képviselő-testülete a temetőkről és a temetkezésről szóló 1999. XLIII. törvény 41. § (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, a fogyasztóvédelemről szóló 1997. évi CLV. törvény 45. § (1) bekezdés e) pontjában, valamint a temetőkről és a temetkezésről szóló 1999. évi XLIII. törvény 40. § (5) bekezdése alapján a Borsod- Abaúj- Zemplén Vármegyei Kereskedelmi és Iparkamara véleményének kikérésével a következőket rendeli el:

**1. Általános rendelkezések**

**1. §**

(1) A rendelet hatálya kiterjed:

*a)* a Legyesbénye község közigazgatási területén található, a Legyesbénye Község Önkormányzata (továbbiakban: Önkormányzat) tulajdonában álló … hrsz-ú Ravatalozó épületére,

*b)* a Református Egyház tulajdonában álló Legyesbénye 807 hrsz alatti, az önkormányzat használatában lévő 1000 m2 nagyságú köztemető rész használati rendjére,

*c)* a temetkezési szolgáltatást végzőkre,

*d)* a közszolgáltatást igénybe vevő természetes és jogi személyekre,

*e)* a vállalkozásszerűen munkát végző természetes és jogi személyekre,

*f)* a temető látogatókra.

(2) Az Önkormányzat a Református Egyház tulajdonában álló Legyesbénye 807 hrsz-ú temető teljes terület fenntartásáról és üzemeltetéséről az egyházzal kötött megállapodás alapján gondoskodik.

**2. A köztemető infrastrukturális létesítményei**

**2. §**

Az Önkormányzat a köztemető rendeltetésszerű használatához az alábbi építményekkel rendelkezik:

*a)* Tulajdonát képezi a Római Katolikus temető mellett lévő

*aa)* Ravatalozó

*ab)* Boncoló helyiség

*ac)* Hűtőkamra

*b)* Református Temető melletti ravatalozót a Református Egyházzal kötött megállapodás alapján használja.

**3. A temetési helyek és a temetési szabályok**

**3. §**

(1) A köztemető területén temetési helyek a következők lehetnek:

*a)* egyes sírhelyek,

*b)* kettes sírhelyek,

*c)* urnasírhelyek.

(2) A köztemetőben lévő temetési helyek külső méretei:

*a)* Egyes sírhely: 1,30 m hosszú; 2,20 m széles; 2,00 m mély;

*b)* Kettes sírhely: 2,20 m hosszú; 2,20 m széles; 2,00 m mély;

*c)* Urnasírhely: 0,80 m hosszú; 0,60 m széles; 0,80 m mély.

(3) A köztemetőben a sírok egymástól való oldaltávolsága 90 cm. A sorok közötti távolság 110 cm.

(4) A köztemetőben urnasírhelybe négy darab urna helyezhető el.

(5) A koporsós temetésre szolgáló temetési helyre – az illetékes népegészségügyi feladatkörben eljáró járási hivatal által kiadott – sírnyitási engedéllyel további legfeljebb egy elhalt és két 25 évnél régebbi holttestmaradvány temethető rá.

**4. §**

(1) Az elhunyt átvétele a köztemető ravatalozójába a törvény által előírt szállítási okmányok alapján lehetséges. Az átvételt a ravatalozó gondnoki feladatokat ellátó vállalkozó végzi, melynek tényét az Önkormányzati Hivatal részére igazolja.

(2) A köztemető ravatalozójában lévő halott-hűtőbe az elhunytak csak a szabályszerű átadás-átvételt követően kerülhetnek. A hűtés során gondoskodni kell arról, hogy a ravatalozásig, illetve az eltemetésig az elhunyt megfelelő azonosítása minden kétséget kizáróan biztosítható legyen. A holttest hűtéséről az eltemetésig folyamatosan gondoskodni kell.

**4. A temetési helyek, sírjelek fenntartására vonatkozó szabályok**

**5. §**

(1) A sírhely fölé épített szegélykő, síremlék, sírjel, illetve a temetési helyre ültetett növényzet nem terjedhet túl a temetési hely feletti rendelkezési jog jogosultja által megváltott temetési hely területén.

(2) Fát, cserjét a köztemető területén csak az Önkormányzat vagy az Önkormányzat által megbízott személy ültethet.

(3) A temetési helyeknél pad – a temetési hely feletti rendelkezési jog jogosultjának előzetes írásbeli kérelme alapján – a Polgármester engedélyével állítható.

(4) Az (1) (2) (3) bekezdés szerinti kötelezettség megsértése esetén a Polgármester megfelelő határidő kitűzésével köteles a temetési hely feletti rendelkezési jog jogosultját a jogszerű állapot helyreállítására felszólítani.

(5) A sírhelyeket a temetés alatt álló sorokban – fő szabályként – folytatólagos sorrendben kell felhasználni. A betelt sírhely sorokat az utolsó temetés napjával le kell zárni. A lezárt sorokba csak rátemetéssel lehet temetni.

**6. §**

(1) A köztemetőben végzendő munkát a sírgondozás kivételével az Önkormányzatnak be kell jelenteni.

(2) A köztemetőben vállalkozásszerűen munkát végző köteles betartani az e rendeletben meghatározott feltételeket. A munkavégzés során a szomszédos temetési hely nem sérülhet, az eredeti állapot nem változhat meg. A munka ideje alatt a temetési helyek látogatását nem lehet akadályozni.

(3) A köztemető tisztasága és rendje érdekében a sír áthelyezése, új síremlék állítása miatt – vagy más módon – feleslegessé vált sírjel, sírkőmaradvány elszállításáról a temetési hely feletti rendelkezési jog jogosultja, eltérő rendelkezés hiányában 1 hónapon belül köteles gondoskodni.

(4) A (3) bekezdésben meghatározott határidő eredménytelen elteltét követően az Önkormányzat a temetési hely feletti rendelkezési jog jogosultját köteles felszólítani kötelezettsége teljesítésére.

(5) Az (4) bekezdés szerinti felszólítás eredménytelensége esetén az Önkormányzat gondoskodik a bontási törmelék, sírkőmaradvány elszállításáról a temetési hely feletti rendelkezési jog jogosultjának költségére.

**5. A köztemető használati rendje**

**7. §**

(1) A köztemető nyitva tartási rendje:

*a)* november 15-től március 15-ig: 07.00 – 17.00 óráig

*b)* március 16-tól november 14-ig: 06.00 – 20.00 óráig

(2) A köztemetőből a nyitva tartási idő leteltekor külön felszólítás nélkül el kell távozni.

(3) A köztemető mindenszentek és halottak napján és az azt közvetlenül megelőző és követő szabad- valamint munkaszüneti napokon nyitva tartási időn kívül is látogatható.

**8. §**

(1) A köztemetőbe gépjárművel, segédmotor kerékpárral, kerékpárral behajtani és ott közlekedni tilos. A tiltás nem vonatkozik a mozgásukban korlátozott idős, vagy beteg személyekre, továbbá a temetkezési szolgáltatást és engedélyezett munkálatokat végzőkre a tevékenységükhöz kapcsolódóan.

(2) A köztemetőben mindenki a hely csendjének, a kegyeletnek megfelelő magatartást köteles tanúsítani. Tilos a köztemető területén rádiózni, és – a szertartásokhoz-, megemlékezésekhez kötődő zeneszolgáltatás kivételével – zenét hallgatni.

(3) A köztemető területére állatokat bevinni, vagy beengedni – a vakvezető kutyák kivételével – tilos.

(4) A köztemetőkben sírokat, síremlékeket, kegyeleti tárgyakat, a sírokra ültetett fákat és növényeket, valamint a sírok díszítésére szolgáló anyagokat beszennyezni tilos.

(5) Tilos a temetőben lévő vízvételi helyet a temetőben található növényzet locsolásán túl más célra igénybe venni.

(6) Az elbontott sírkő ártalmatlanításáról és elszállításáról a temetési hely feletti rendelkezésre jogosult köteles gondoskodni, a kihelyezett hulladékgyűjtőbe elhelyezni tilos.

**6. A temetési helyek díja**

**9. §**

(1) A temetési hely és annak megváltási díja ingyenes. A temetési hely feletti rendelkezési jog időtartama egyes sírhely esetén 25 év, kettős sírhely és urnasírhely esetén az utolsó betemetés napjától számított 25 év.

(2) Az önkormányzat a köztemetőben:

*a)* vállalkozásszerűen munkát végzők részére az általuk fizetendő temető-fenntartási hozzájárulás díját 0,- Ft-ban,

*b)* a temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díjat 0,-Ft-ban,

*c)* a temetőbe való behajtás díját 0,- Ft-ban állapítja meg.

(3) A ravatalozó igénybevételi díja: 5.000,-Ft.

**7. A köztemetői nyilvántartás**

**10. §**

(1) Az Önkormányzat a temetőben végzendő munkákról köteles nyilvántartást vezetni.

(2) A nyilvántartásokba történő bejegyzést időrendi sorrendben kell teljesíteni.

**11. §**

Ez a rendelet 2023. március 16-án lép hatályba.

**12. §**

Hatályát veszti a temetőkről és a temetkezés rendjéről szóló 10/2000.(XII.20.) önkormányzati rendelet.

Lengyelné Bús Zita Barta Csilla

polgármester jegyző

A rendelet kihirdetésének napja:

Legyesbénye, 2023. február 15. nap

Barta Csilla

jegyző

Általános indokolás

A Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontja alapján a helyi közügyek, valamint a helyben biztosítható közfeladatok körébe ellátandó helyi önkormányzati feladatok közé tartozik a köztemető kialakítása és fenntartása.

A köztemető fogalmát a temetőkről és a temetkezésről szóló 1999. évi XLIII. törvény (továbbiakban: Ttv.) 3. § b) pontja határozza meg mely szerint a köztemető az önkormányzat tulajdonában lévő temető és temetőrész, továbbá az a nem önkormányzati tulajdonban lévő temető is, amelyben az önkormányzat – a temető tulajdonosával kötött megállapodás alapján – a köztemető fenntartására vonatkozó kötelezettségét teljesíti.

A temetőkről és a temetkezésről szóló 1999. évi XLIII. törvény 6. § (4) bekezdés értelmében köztemetők esetében a temető használatának rendjét az önkormányzatnak rendeletben kell szabályoznia.

Magyarország gazdasági stabilitásáról szóló 2011. évi CXCIV. törvény 32. §-a szerint a fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

Részletes indokolás

**Az 1. §-hoz**

A rendelet hatályát állapítja meg.

**A 2. §-hoz**

A köztemető infrastrukturális létrsítményeit sorolja fel.

**A 3. §-hoz és a 4. §-hoz**

A temetési helyek és a temetési szabályokat tartalmazza

**Az 5. §-hoz és a 6. §-hoz**

A temetési helyek, sírjelek fenntartására vonatkozó szabályokat tartalmazza.

**A 7. §-hoz és a 8. §-hoz**

A köztemető használati rendjét szabályozza.

**A 9. §-hoz**

A díjtételeket sorolja fel.

**A 10. §-hoz**

Nyilvántartásról rendelkezik.

**A 11. §-hoz és a 12. §-hoz**

Hatályba léptető, hatályon kívül helyező rendelkezést tartalmaz.